**บทที่ 1**

**บทนำ**

**1.1 ที่มาและความสำคัญของปัญหา**

 สถานะของประเทศและบริบทการเปลี่ยนแปลงต่าง ๆ ที่ประเทศกำลังประสบอยู่ส่งผลให้การกำหนดวิสัยทัศน์ในแผนพัฒนาเศรษฐกิจและสังคมแห่งชาติฉบับที่ 12 (พ.ศ. 2560 – 2564) ยังคงมีความต่อเนื่องจากวิสัยทัศน์แผนการพัฒนาเศรษฐกิจและสังคมแห่งชาติ ฉบับที่11 และกรอบหลักการของการวางแผนที่น้อมนำและประยุกต์ใช้หลักปรัชญาของเศรษฐกิจพอเพียง ยึดคนเป็นศูนย์กลางของการพัฒนาอย่างมีส่วนร่วม การพัฒนาที่ยึดหลักสมดุล ยั่งยืน โดยวิสัยทัศน์ของการพัฒนาในแผนพัฒนาเศรษฐกิจและสังคมแห่งชาติ ฉบับ 12 เน้นการยกระดับคุณภาพการศึกษาและการเรียนรู้ให้มีคุณภาพเท่าเทียมและทั่วถึงโดย 1) ปฏิรูประบบบริหารจัดการทางการศึกษาโดยปรับระบบบริหารจัดการการศึกษาใหม่เพื่อสร้างความรับผิดชอบต่อผลลัพธ์ (Accountability) 2) ปฏิรูประบบการคลังด้านการศึกษาเพื่อเพิ่มคุณภาพและประสิทธิภาพการจัดการศึกษาโดยการจัดสรรงบประมาณส่งตรงสู่ผู้เรียนส่งเสริมการมีส่วนร่วมจากภาคเอกชนในการจัดการศึกษา 3) พัฒนาคุณภาพครูทั้งระบบตั้งแต่กระบวนการผลิตสรรหาและการคัดเลือกให้ได้คนดีคนเก่งรวมทั้งระบบการประเมินและรับรองคุณภาพที่เน้นผลลัพธ์จากตัวผู้เรียน และ 4) ปฏิรูประบบการเรียนรู้โดยมุ่งจัดการเรียนรู้เพื่อสร้างสมรรถนะกำลังคนทั้งระบบการศึกษาตั้งแต่ระดับประถมศึกษาจนถึงการเรียนรู้ตลอดชีวิตพัฒนาสื่อเพื่อการเรียนรู้รวมทั้งการปรับหลักสูตรและผลิตกำลังคนให้สอดคล้องกับการเปลี่ยนแปลงและความต้องการของตลาดรวมถึงการวิจัยและการใช้เทคโนโลยีและสื่อเพื่อการเรียนรู้สอดคล้องกับวิสัยทัศน์ที่กล่าวว่า“ประเทศไทยมีความมั่นคง มั่งคั่ง ยั่งยืน เป็นประเทศพัฒนาแล้วด้วยการพัฒนาตามหลักปรัชญาของเศรษฐกิจพอเพียงและเป็นคติพจน์ประจำชาติว่า“มั่นคง มั่งคั่ง ยั่งยืน”(สำนักงานคณะกรรมการพัฒนาการเศรษฐกิจและสังคมแห่งชาติ, 2558, น. 20) ซึ่งปรัชญาของเศรษฐกิจพอเพียงยังคงมีความสำคัญและกำหนดให้สถานศึกษาทุกแห่งต้องน้อมนำไปสู่การปฏิบัติในสถานศึกษาประกอบกับแนวนโยบายประเทศไทย 4.0 ที่เป็นการเปลี่ยนผ่านทั้งระบบใน 4 องค์ประกอบสำคัญ คือ 1) เปลี่ยนจากการเกษตรแบบดั้งเดิม (Traditional Farming) ในปัจจุบัน ไปสู่การเกษตรสมัยใหม่ที่เน้นการบริหารจัดการและเทคโนโลยี (Smart Farming) โดยเกษตรกรต้องร่ำรวยขึ้น และเป็นผู้ประกอบการ (Entrepreneur) 2) เปลี่ยนจากเกษตรกรแบบดั้งเดิมที่มีอยู่รัฐต้องให้ความช่วยเหลืออยู่ตลอดเวลาไปสู่การเป็นผู้ประกอบการที่เข้มแข็ง (Smart Enterprises and Startups) ที่มีศักยภาพสูง 3) เปลี่ยนจากการบริการแบบดั้งเดิม (Traditional Services) ซึ่งมีการสร้างมูลค่าค่อนข้างต่ำไปสู่การสร้างมูลค่าการให้บริการที่สูงขึ้น (High Value Services) และ 4) เปลี่ยนจากแรงงานทักษะต่ำไปสู่แรงงานที่มีความรู้ ความเชี่ยวชาญ และทักษะสูงซึ่งเป็นการปฏิรูปโครงสร้างทางเศรษฐกิจที่เน้นการใช้นวัตกรรมและเทคโนโลยีเข้ามาช่วยพัฒนาโดยที่ภาคการเกษตรยังคงเป็นแกนหลัก แต่จะเปลี่ยนการเกษตรแบบดั้งเดิมไปสู่การเกษตรสมัยใหม่โดยสนับสนุนให้เกษตรกรมีความปราดเปรื่อง (Smart Farmer) และเป็นผู้ประกอบการมากขึ้น (สำนักงานเลขาธิการสภาผู้แทนราษฎร, 2559, น. 2) นอกจากนี้ จากการขับเคลื่อนเศรษฐกิจประเทศ ด้วยการบูรณาการความร่วมมือร่วมกันระหว่าง ภาครัฐ ภาคเอกชน และ ภาคประชาสังคมโดยมีเป้าหมายเพื่อ 1)ลดการเหลื่อมล้ำ ระหว่างภาคเกษตร และนอกภาคเกษตร 2)การพัฒนา และสร้างเกษตรกร ให้เป็น Smart Farmer และเป็น SME เกษตร และ 3)การเพิ่มขีดความสามารถในการแข่งขันภาคเกษตรภายใต้โครงสร้างการขับเคลื่อนประเทศตามแนวทางประชารัฐที่รัฐบาลได้กำหนดกรอบยุทธศาสตร์หลัก (Grand Strategy) 4 เสาหลัก คือ 1)ธรรมาภิบาล 2) นวัตกรรมและผลิตภาพ 3) การยกระดับคุณภาพทุนมนุษย์ และ 4) การมีส่วนร่วมในความมั่นคง โดยมีเป้าหมายหลัก ได้แก่ ลดความเหลื่อมล้ำ พัฒนาคุณภาพคน และเพิ่มขีดความสามารถในการแข่งขันภายใต้ตัวขับเคลื่อน(Value Driver) 7 ด้าน คือ 1) การยกระดับนวัตกรรมและผลิตภาพ 2) การส่งเสริม SM Esและ Start-up 3) การส่งเสริมการท่องเที่ยว และ MICE 4) การส่งเสริมการส่งออกและการลงทุนในต่างประเทศ 5) การพัฒนาคลัสเตอร์ภาคอุสาหกรรมที่เป็น New S-Curve 6)การพัฒนาเกษตรสมัยใหม่ และ 7) การสร้างรายได้และการกระตุ้นการใช้จ่ายของประเทศ ปัจจัยสนับสนุน (Enable Driven) 5 ปัจจัย คือ การดึงดูดการลงทุนและการพัฒนาโครงสร้างพื้นฐานของประเทศการยกระดับคุณภาพวิชาชีพการพัฒนาเศรษฐกิจฐานรากและประชารัฐ การปรับแก้กฎหมายและกลไกภาครัฐและการศึกษาพื้นฐานและการพัฒนาผู้นำ (สำนักงานโครงการสานพลังประชารัฐ, 2559)

 ปัจจุบันประเทศไทยมีพื้นที่ทำการเกษตร 130.28 ล้านไร่ คิดเป็นร้อยละ 40.62 ของพื้นที่ทั้งประเทศซึ่งมีอยู่ประมาณ 320.7 ล้านไร่ ในจำนวนพื้นที่ทำการเกษตรดังกล่าวเป็นพื้นที่นาประมาณ 63.4 ล้านไร่ โดยแต่ละปีปลูกข้าวนาปีประมาณ 57 ล้านไร่ และข้าวนาปรัง 11 ล้านไร่ สำหรับพื้นที่พืชไร่มีประมาณ 27.5 ล้านไร่ พื้นที่ไม้ผลยืนต้น 27.7 ล้านไร่ ที่เหลือเป็นพืชอื่น ๆ จึงเป็นประเทศผู้ผลิตอาหารที่สำคัญรายใหญ่ของโลกอีกทั้งยังเป็นประเทศผู้ส่งออกอันดับหนึ่งของโลกในสินค้าอาหารที่สำคัญได้แก่ข้าว มันสำปะหลัง และผลไม้ในขณะที่วิวัฒนาการของฐานการผลิตการเกษตรของประเทศไทย ในระยะแรกเป็นการขยายตัวโดยเน้นการใช้ทรัพยากรธรรมชาติและแรงงานเป็นปัจจัยหลักในกระบวนการผลิตก่อนที่จะปรับตัวสู่การใช้องค์ประกอบด้านเงินทุน เทคโนโลยี และองค์ความรู้ในกระบวนการผลิตตามสถานการณ์ที่มีการเปลี่ยนแปลงอย่างรวดเร็ว ทำให้ปัจจุบันการทำเกษตรของไทยมี 2 แนวทางคือ 1) เกษตรแบบดั้งเดิมเพื่อดำรงชีวิต และ 2) เกษตรก้าวหน้าหรือเกษตรสมัยใหม่เพื่อค้าขายโดยการทำเกษตรแบบดั้งเดิมเป็นการที่เกษตรกรเลือกที่จะทำการเกษตรตามวิถีชีวิตพออยู่พอกิน เพื่อดำรงชีวิตตามอัตภาพหรือใช้ชีวิตตามระบบเศรษฐกิจพอเพียงพึ่งตนเองได้และการเกษตรสมัยใหม่ จึงเป็นแนวทางที่เกษตรกรจะต้องเลือกทำการเกษตรเพื่อค้าขายเชิงธุรกิจที่ให้ความสำคัญในเรื่อง “ทุนและองค์ความรู้” (Capital and Knowledge) ที่ต้องทำให้เกิดการเพิ่มประสิทธิภาพในการใช้ปัจจัยการผลิต ตั้งแต่การใช้พันธุ์ดี ดูแลจัดการฟาร์ม จนถึงการเก็บเกี่ยวผลผลิต มีการพัฒนาควบคุมคุณภาพในกระบวนการแปรรูปอุตสาหกรรม และการบรรจุหีบห่อให้ได้มาตรฐานสากล อยู่ในกระบวนการห่วงโซ่อาหาร (Value Chain) เช่น การปลูกสับปะรด อ้อย ที่เกษตรกรจำเป็นต้องอยู่ในระบบ (Value Chain) เพื่อให้ผลผลิตที่ได้เข้าสู่กระบวนการผลิต แปรรูป และส่งออก หากเกษตรกรไม่อยู่ในระบบผลผลิตที่ได้ก็จะไม่มีช่องทางในการจำหน่าย เช่นเดียวกับการเลี้ยงหมู เลี้ยงไก่ในปัจจุบันที่กลายเป็นอุตสาหกรรมไปแล้ว เกษตรกรควรเลี้ยงในลักษณะ (Contract Farming) โดยมีเอกชนเข้ามาดูแลในเรื่องวิชาการ ช่องทางการตลาดให้ ซึ่งเป็นการลดความเสี่ยงให้กับเกษตรกรทางหนึ่ง (สำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ, 2555, น. 5 - 6) สอดคล้องกับยุทธศาสตร์หรือโมเดลประเทศไทย 4.0 ประกอบด้วย กลไกการขับเคลื่อนชุดใหม่ (New Growth Engine) 3 กลไกสำคัญ คือ 1) กลไกขับเคลื่อนผ่านการสร้างและยกระดับผลิตภาพ (Productive Growth Engine) 2) กลไกขับเคลื่อนที่คนส่วนใหญ่มีส่วนร่วมอย่างเท่าเทียมและทั่วถึง (Inclusive Growth Engine) และ 3) กลไกการขับเคลื่อนที่เป็นมิตรกับสิ่งแวดล้อมอย่างยั่งยืน (Green Growth Engine) และจำเป็นจะต้องมีการปรับโครงสร้างเศรษฐกิจของประเทศจากเดิมที่มีความได้เปรียบเชิงเปรียบเทียบให้มีความได้เปรียบในเชิงแข่งขันเพื่อเปลี่ยนจากโครงสร้างเศรษฐกิจอุตสาหกรรมเพิ่มมูลค่าไปสู่โครงสร้างเศรษฐกิจอุตสาหกรรมสร้างมูลค่าซึ่งประกอบด้วย 5 กลุ่มหลัก คือ 1)กลุ่มอุตสาหกรรมทางชีวภาพ 2) กลุ่มอุตสาหกรรมพลังงานทดแทน 3) กลุ่มอุตสาหกรรมด้านวิศวกรรมและการออกแบบ 4) กลุ่มอุตสาหกรรมเกี่ยวเนื่องกับคุณภาพชีวิต และ 5) กลุ่มอุตสาหกรรมเศรษฐกิจสร้างสรรค์ทั้งนี้ตั้งอยู่บนฐานของความได้เปรียบเชิงธรรมชาติและความได้เปรียบเชิงวัฒนธรรมที่ประเทศไทยมีอยู่เดิม และต่อยอดด้วยการบริหารจัดการ องค์ความรู้สมัยใหม่ เทคโนโลยี นอกจากนี้ ยังสอดรับกับพลวัตการเปลี่ยนแปลงในประชาคมโลกที่กำลังค่อย ๆ เปลี่ยนผ่านจากยุคของสังคมที่เน้นองค์ความรู้มาสู่ยุคของสังคมที่เน้นการยกระดับ คุณภาพชีวิตมากขึ้น (คณะกรรมการจัดทำยุทธศาสตร์ชาติ, 2558, น. 5)

 จากแนวคิดดังกล่าวจะเห็นว่าเป้าหมายของการพัฒนาประเทศจะสำเร็จได้นั้นการให้การศึกษามีส่วนสำคัญโดยเฉพาะอย่างยิ่งต้องเริ่มต้นที่สถานศึกษาซึ่งเป็นหน่วยงานที่มีบทบาทในการจัดการศึกษาเพื่อส่งผลต่อคุณภาพของนักเรียนให้มีคุณลักษณะที่พึงประสงค์กล่าวคือ เป็นคนเก่ง คนดี มีคุณธรรม และมีความสุข มีชีวิตสำหรับการดำรงตนที่ดี สามารถเรียนรู้และพัฒนาทักษะอาชีพ ทุกด้านได้อย่างต่อเนื่องตลอดชีวิต ดังนั้นการพัฒนาทักษะชีวิตและอาชีพเกษตรสมัยใหม่ของสถานศึกษาจึงเป็นประเด็นสำคัญที่สถานศึกษาทุกแห่งต้องนำไปบูรณาการในหลักสูตรสถานศึกษาเพื่อสอดคล้องกับแนวนโยบายดังกล่าวโดยเฉพาะ การปลูกพืชเลี้ยงสัตว์ซึ่งเป็นอาชีพหลักของเกษตรกรไทยอันจะนำไปสู่การพัฒนาเศรษฐกิจและระดับฐานรากในชุมชนซึ่งสภาพปัจจุบันการจัดการศึกษาของสถานศึกษาขั้นพื้นฐานยังมีปัญหาด้านคุณภาพมากมาย โดยเฉพาะสถานศึกษาในภาคตะวันออกเฉียงเหนือส่วนใหญ่อยู่ในชนบทผู้ปกครองมีอาชีพหลักในการทำการเกษตร และมีรายได้น้อยส่งผลต่อการสนับสนุนการศึกษาของบุตรหลาน นอกจากนี้ คุณภาพการศึกษายังมีปัญหาและสาเหตุสำคัญเกิดจากความไม่พร้อมของสถานศึกษาทั้งในด้านงบประมาณ และบุคลากร (สำนักงานคณะกรรมการการศึกษาขั้นพื้นฐาน, 2559, น. 23) ปัญหาดังกล่าวได้รับการแก้ไขมาอย่างต่อเนื่องแต่ยังไม่สามารถดำเนินการได้สำเร็จ ไม่ว่าจะเป็นรูปแบบการยุบโรงเรียนขนาดเล็กเพื่อไปเรียนร่วมกัน หรือโรงเรียนแม่เหล็ก ซึ่งการแก้ปัญหาในเชิงบริหารนั้นเป็นการแก้ปัญหาที่ใช้ทรัพยากร ทั้งงบประมาณและบุคลากรน้อยที่สุด แต่มีประสิทธิภาพสูงสุด กล่าวคือ การใช้วิธีการบริหารแบบมีส่วนร่วมโดยชุมชนเข้ามามีส่วนร่วมในการจัดการศึกษาเพื่อพัฒนาผู้เรียนให้สอดคล้องกับทิศทางในอนาคตที่กำลังปรับเปลี่ยนไปในปัจจุบัน ซึ่งการบริหารแบบมีส่วนร่วมมีความหมายหลายแนวคิดเพราะการมีส่วนร่วมนั้นมีหลายมิติที่มีความแตกต่างกันแต่มีความสอดคล้องกันเช่น สนับสนุนส่งเสริมต่อการพัฒนาการแบ่งปันผลประโยชน์ที่เป็นผลจากการพัฒนานั้นอย่างเสมอภาคและมีความเชื่อถือในการตัดสินใจเพื่อกำหนดเป้าหมายนโยบายและแผนรวมทั้งการนำโครงการพัฒนาเศรษฐกิจและสังคมไปสู่การปฏิบัติอย่างไรก็ตามการมองถึงการมีส่วนร่วมให้ครอบคลุมจะต้องมองให้ถึงบริบทที่เกี่ยวข้องโดยการกำหนดความหมายและสร้างความเข้าใจให้ตรงกันเน้นกระบวนการที่เปิดโอกาสให้ผู้ร่วมงานทุกระดับทั้งองค์การหรือผู้มีส่วนเกี่ยวข้องเข้ามามีส่วนร่วมในภาระงานและหน้าที่บริหารโดยมีส่วนร่วมในการตัดสินใจดำเนินการประเมินผลและรับผิดชอบ (Baksh, 1995, p. 54) ตลอดจนการมีส่วนร่วมของชุมชนเป็นการเกี่ยวข้องทั้งทางด้านจิตใจและอารมณ์ของบุคคลในการอยู่ร่วมกลุ่มกันด้วยความรับผิดชอบซึ่งผลของการเกี่ยวข้องดังกล่าวทำให้สมาชิกในกลุ่มร่วมมือร่วมใจและประสานงานในการทำงานร่วมกันเพื่อให้บรรลุตามจุดมุ่งหมายหรือวัตถุประสงค์ร่วมกัน ดังนั้น การมีส่วนร่วมจึงเป็นเรื่องของความรับผิดชอบ (Responsibility) ที่รู้สึกผูกพันในการทำงาน ความเชื่อถือและไว้วางใจกัน ความร่วมมือร่วมใจ (Cooperation) เป็นความตั้งใจของบุคคลที่จะมาทำงานร่วมกันเพื่อบรรลุวัตถุประสงค์ของกลุ่มและการประสานงานกัน (Coordination) ซึ่งเกี่ยวข้องกับห้วงเวลาและลำดับเหตุการณ์ที่มีประสิทธิภาพในการกระทำกิจกรรมหรือการทำงานการมีส่วนร่วมของชุมชนจึงเป็นหัวใจของการพัฒนาการมีส่วนร่วมของชุมชนสำหรับการจัดการศึกษาเป็นการเข้ามาร่วมมือหรือการทำกิจกรรมทางการศึกษาของชุมชนร่วมกับสถานศึกษาในลักษณะต่าง ๆ เช่น การมีส่วนร่วมกำหนดนโยบายเป้าหมายในการจัดการศึกษาร่วมกับสถานศึกษาการมีส่วนร่วมประชาสัมพันธ์สนับสนุนกิจกรรมทางการศึกษาการเป็นผู้สนับสนุนทรัพยากร และบุคลากรในการจัดการศึกษาการมีส่วนร่วมสร้างความรู้ความเข้าใจและเจตคติที่ถูกต้องให้กับผู้ที่มีส่วนเกี่ยวข้อง เพื่อนำไปสู่การมีส่วนร่วมในการปฏิบัติการเป็นผู้ตรวจสอบการจัดการศึกษาของสถานศึกษาเพื่อช่วยพัฒนาปรับปรุงทั้งในด้านการจัดบรรยากาศการมีส่วนร่วมจัดทำหลักสูตรสถานศึกษาและการมีส่วนร่วมจัดการศึกษา (จิตตวดี ทองทั่ว. 2557, น. 67 - 70)

 จากความเป็นมาดังกล่าวข้างต้น ประกอบกับแนวนโยบายของรัฐที่เน้นการส่งเสริมการวิจัยและพัฒนาเทคโนโลยีและนวัตกรรมเพื่อการลงทุนด้านบุคลากรด้านโครงสร้างพื้นฐานและด้านการบริหารจัดการรวมทั้งสนับสนุน และผลักดันให้ผู้ประกอบการมีบทบาทหลักทางเทคโนโลยีและนวัตกรรมตลอดจนการวิจัยและพัฒนาให้ใช้ประโยชน์อย่างแท้จริงทั้งเชิงพาณิชย์และสาธารณะโดยให้ความคุ้มครองทรัพย์สินทางปัญญามาใช้ให้เกิดประโยชน์ในสถานศึกษา ดังนั้นผู้วิจัยจึงมีความสนใจในการศึกษาและการวิจัยเรื่อง การพัฒนารูปแบบการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่ของสถานศึกษา สังกัดสำนักงานคณะกรรมการการศึกษาขั้นพื้นฐาน ภาคตะวันออกเฉียงเหนือ ซึ่งเป็นกระบวนการสำคัญที่จะนำไปสู่การตอบโจทย์ปัญหาในการบริหารสถานศึกษาขั้นพื้นฐานเพื่อพัฒนาไปสู่สังคมแห่งการเรียนรู้ทางการเกษตรสมัยใหม่และมีความพอเพียงที่สอดคล้องกับภูมิสังคม สามารถนำไปสู่การพัฒนาคุณภาพการศึกษาของประเทศในภาพรวมได้อย่างมีประสิทธิภาพ

**1.2 คำถามการวิจัย**

 1.2.1 สภาพปัจจุบันสภาพที่พึงประสงค์และความต้องการจำเป็นของการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่ของสถานศึกษา สังกัดสำนักงานคณะกรรมการการศึกษาขั้นพื้นฐาน ภาคตะวันออกเฉียงเหนืออยู่ในระดับใด

 1.2.2 รูปแบบการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่ของสถานศึกษา สังกัดสำนักงานคณะกรรมการการศึกษาขั้นพื้นฐาน ภาคตะวันออกเฉียงเหนือ ที่เป็นประโยชน์ถูกต้องเป็นไปได้ในทางปฏิบัติและมีความเหมาะสม มีลักษณะเป็นอย่างไร

 1.2.3 ผลการประชาสัมพันธ์รูปแบบการมีส่วนร่วมกับชุมชนเพื่อส่งเสริมทักษะชีวิต และอาชีพเกษตรสมัยใหม่ของสถานศึกษา สังกัดสำนักงานคณะกรรมการการศึกษาขั้นพื้นฐาน ภาคตะวันออกเฉียงเหนือ ผู้มีส่วนเกี่ยวข้องมีความพึงพอใจมากน้อยเพียงใด

**1.3 วัตถุประสงค์การวิจัย**

 1.3.1 เพื่อศึกษาสภาพปัจจุบันสภาพที่พึงประสงค์และความต้องการจำเป็นของการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่ของสถานศึกษา สังกัดสำนักงานคณะกรรมการการศึกษาขั้นพื้นฐาน ภาคตะวันออกเฉียงเหนือ

 1.3.2 เพื่อพัฒนารูปแบบการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่ของสถานศึกษา สังกัดสำนักงานคณะกรรมการการศึกษาขั้นพื้นฐาน ภาคตะวันออกเฉียงเหนือ

 1.3.3 เพื่อประชาสัมพันธ์รูปแบบการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่ของสถานศึกษา สังกัดสำนักงานคณะกรรมการการศึกษาขั้นพื้นฐาน ภาคตะวันออกเฉียงเหนือ

**1.4 ขอบเขตการวิจัย**

 **1.4.1 ประชากรและกลุ่มตัวอย่าง**

 1.4.1.1 ประชากรที่ใช้ในการวิจัย ได้แก่ สถานศึกษาสังกัดสำนักงานคณะกรรมการการศึกษาขั้นพื้นฐานในภาคตะวันออกเฉียงเหนือ จำนวน 12,404 โรงเรียน (สำนักงานคณะกรรมการการศึกษาขั้นพื้นฐาน. 2559, น. 22)

 1.4.1.2 กลุ่มตัวอย่าง ได้แก่ กำหนดขนาดตัวอย่างโดยใช้สูตรยามาเน่ที่ระดับความคลาดเคลื่อนในการสุ่มร้อยละ 5 ได้กลุ่มตัวอย่างจำนวน 388 โรงเรียนประกอบด้วย ผู้ให้ข้อมูลโรงเรียนละ 5 คน คือ ผู้บริหารสถานศึกษา ครู กรรมการสถานศึกษาขั้นพื้นฐาน ผู้นำชุมชน และผู้ปกครองนักเรียน รวมจำนวน 1,940 คนและสุ่มแบบหลายขั้นตอน (Multi-Stage Random Sampling)

 1.4.1.3 กลุ่มเป้าหมายการสัมภาษณ์ ได้แก่ ผู้ทรงคุณวุฒิจากการเลือกตัวอย่างแบบเจาะจง โดยใช้เทคนิคแบบบอกต่อ (Snowball Sampling) จำนวน 9 คน ประกอบด้วย ผู้บริหารระดับสูงที่รับผิดชอบการพัฒนาเกษตรสมัยใหม่ ผู้บริหารสถานศึกษาที่เป็นศูนย์การเรียนรู้ปรัชญาของเศรษฐกิจพอเพียง ศึกษานิเทศก์เชี่ยวชาญที่รับผิดชอบด้านการบริหารจัดการเรียนรู้ตามหลักปรัชญาของเศรษฐกิจพอเพียง และนักวิชาการเกษตรผู้รับผิดชอบการบริหารจัดการเกษตรสมัยใหม่

 1.4.1.4 พหุกรณีศึกษา (Multi-Case Study) จากหน่วยงานที่มีการปฏิบัติที่เป็นเลิศ (Best Practice) เกี่ยวกับการมีส่วนร่วมกับชุมชนและทักษะชีวิตและอาชีพเกษตรสมัยใหม่จำนวน 4 แห่ง

 1.4.1.5 กลุ่มเป้าหมาย การยืนยันรูปแบบโดยการสัมมนาอิงผู้เชี่ยวชาญ(Connoisseurship) (ระยะที่ 2) จำนวน 9 คน ประกอบด้วย ผู้บริหารระดับสูงที่รับผิดชอบการพัฒนาเกษตรสมัยใหม่ ผู้บริหารสถานศึกษาที่เป็นศูนย์การเรียนรู้ปรัชญาของเศรษฐกิจพอเพียงศึกษานิเทศก์เชี่ยวชาญที่รับผิดชอบด้านการบริหารจัดการเรียนรู้ตามหลักปรัชญาของเศรษฐกิจพอเพียง และนักวิชาการเกษตรผู้รับผิดชอบการบริหารจัดการเกษตรสมัยใหม่

 1.4.1.6 กลุ่มเป้าหมาย การประชาสัมพันธ์รูปแบบ ได้แก่ โรงเรียนบ้านกอกวิทยาคม ตำบลผาเสวย อำเภอสมเด็จ จังหวัดกาฬสินธุ์ ผู้ให้ข้อมูลประกอบด้วยผู้บริหารสถานศึกษา ครูกรรมการสถานศึกษาขั้นพื้นฐาน ผู้นำชุมชน และผู้ปกครองนักเรียน จำนวน 93 คน

 **1.4.2 ตัวแปรที่ใช้ในการวิจัย**

 ตัวแปรที่ใช้ในการศึกษา ประกอบด้วย รูปแบบการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่ได้แก่

 1.4.2.1 การมีส่วนร่วมกับชุมชนประกอบด้วย

 1) การระดมความคิด (Brainstorming Participation)

 2) การร่วมวางแผน (Planning Participation)

 3) การร่วมลงมือทำ (Taking Action Participation)

 4) การร่วมติดตามประเมินผล (Monitoring Participation)

 5) การรับประโยชน์ร่วมกัน (Mutual Benefits Participation)

 6) การสร้างเครือข่าย (Network Building)

 1.4.2.2 ทักษะชีวิตและอาชีพเกษตรสมัยใหม่ ประกอบด้วย

 1) การสร้างสัมพันธ์กับบุคคลอื่น (Building Relations with Others)

 2) การแก้ปัญหา (Problem Solving)

 3) การสื่อสาร (Communication)

 4) การริเริ่มสร้างสรรค์ใช้นวัตกรรมและเทคโนโลยี (Creativity on Innovation and Technology Adoption)

 5) ความพอเพียง (Sufficiency)

**1.5 นิยามศัพท์เฉพาะ**

 “รูปแบบการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่” หมายถึง องค์ประกอบความสัมพันธ์ในการเสริมสร้างทักษะชีวิตและอาชีพผู้เรียนด้านเกษตรสมัยใหม่ ได้แก่ การวิเคราะห์สภาพของสถานศึกษา นโยบายและวิสัยทัศน์ การดำเนินการมีส่วนร่วมกับชุมชน การประเมินทักษะชีวิตและอาชีพเกษตรสมัยใหม่และการให้ข้อมูลย้อนกลับ

 “การพัฒนารูปแบบ” หมายถึงกระบวนการสร้างหรือปรับปรุงรูปแบบการดำเนินงานขององค์การหน่วยงานสาระหรือองค์ประกอบที่สำคัญในเรื่องที่ต้องการศึกษาที่แสดงถึงแนวความคิดวัตถุประสงค์เป้าหมายและวิธีการที่นำไปสู่การเปลี่ยนแปลงในทางที่ดีขึ้นมีขั้นตอนการพัฒนา 3 ระยะ ได้แก่ 1)การศึกษาสภาพปัจจุบัน และสภาพที่พึงประสงค์ในการบริหารสถานศึกษาโดยชุมชน มีส่วนร่วมเพื่อส่งเสริมทักษะชีวิตและอาชีพเกษตรสมัยใหม่ 2)การพัฒนารูปแบบการบริหารสถานศึกษาโดยชุมชนมีส่วนร่วมเพื่อส่งเสริมทักษะชีวิตและอาชีพเกษตรสมัยใหม่ และ 3) การประชาสัมพันธ์รูปแบบการบริหารสถานศึกษาโดยชุมชนมีส่วนร่วมเพื่อส่งเสริมทักษะชีวิตและอาชีพเกษตรสมัยใหม่

 “การมีส่วนร่วมกับชุมชน” หมายถึง กระบวนการดำเนินงานของสถานศึกษาที่เปิดโอกาสให้ผู้มีส่วนได้ส่วนเสียได้เข้ามามีส่วนเกี่ยวข้องทั้งทางด้านจิตใจและอารมณ์โดยมีความรับผิดชอบร่วมกัน (Responsibility) ความร่วมมือร่วมใจกัน (Cooperation) และการประสานการทำงานร่วมกัน (Coordination) เพื่อให้บรรลุผลตามเป้าหมายในการจัดการศึกษาของโรงเรียนอย่างมีประสิทธิภาพ โดยมีขั้นตอน 6 ขั้นตอน ได้แก่ 1) การระดมความคิด (Brainstorming Participation) 2) การร่วมวางแผน (Planning Participation) 3) การร่วมลงมือทำ (Taking Action Participation) 4) การร่วมติดตามประเมินผล (Monitoring Participation) 5)การรับประโยชน์ร่วมกัน (Mutual Benefits Participation)และ 6) การสร้างเครือข่าย (Network Building)

 “เกษตรสมัยใหม่” หมายถึง การเกษตรที่ใช้นวัตกรรมการวิจัยและวิทยาศาสตร์เทคโนโลยีเข้ามาช่วย เป็นการทำการเกษตรแบบแม่นยำ (Precise Farming) กำหนดวันเวลาที่ผลผลิตจะออกมาได้ควบคุมปัจจัยผันแปรทั้งดิน น้ำ สภาพอากาศ การใช้เครื่องจักรกลการเกษตรเพื่อเพิ่มประสิทธิภาพการผลิต รวมกลุ่มกันผลิตแบบแปลงใหญ่ช่วยลดต้นทุน และแก้ไขปัญหาการขาดแคลนแรงงานในภาคเกษตรและยกระดับคุณภาพมาตรฐานสินค้ามีผลผลิตที่สูงขึ้นและตรวจสอบย้อนกลับได้ เทียบเคียงได้กับต่างประเทศ

 “ทักษะชีวิตและอาชีพเกษตรสมัยใหม่” หมายถึง ความสามารถที่บุคคลใช้ความรู้ ความคิดในการแก้ปัญหาและสามารถอยู่ร่วมกันในสังคมที่มีความหลากหลายในวัฒนธรรมที่แตกต่างกันโดยสามารถควบคุมตนเองเพื่อดำรงชีวิตและเตรียมวางแผนเพื่อเลือกประกอบอาชีพในอนาคตให้เหมาะสมสำหรับในยุคที่มีการแข่งขันในด้านข้อมูลข่าวสารและเทคโนโลยีโดยมีทักษะสำคัญ 5 ทักษะ ได้แก่

 1. การสร้างสัมพันธ์กับบุคคลอื่น (Building Relations with Others)

 2. การแก้ปัญหา (Problem Solving)

 3. การสื่อสาร (Communication)

 4. การริเริ่มสร้างสรรค์ใช้นวัตกรรมและเทคโนโลยี (Creativity on Innovation and Technology Adoption)

 5. ความพอเพียง (Sufficiency)

**1.6 ประโยชน์ที่ได้รับ**

 1.6.1 ได้รูปแบบการมีส่วนร่วมกับชุมชนเพื่อส่งเสริมทักษะชีวิตและอาชีพเกษตรสมัยใหม่ ของสถานศึกษา สังกัดสำนักงานคณะกรรมการการศึกษาขั้นพื้นฐาน ภาคตะวันออกเฉียงเหนือ เพื่อนำไปบูรณาการในหลักสูตรสถานศึกษา และสอดคล้องกับแนวนโยบายแห่งรัฐที่เน้นการส่งเสริมนวัตกรรมการเกษตรสมัยใหม่

 1.6.2 สถานศึกษาในสังกัดสำนักงานคณะกรรมการการศึกษาขั้นพื้นฐาน ใช้เป็นแนวทางในการวางแผนพัฒนาการบริหารสถานศึกษาโดยชุมชนมีส่วนร่วมเพื่อส่งเสริมทักษะชีวิตและอาชีพเกษตรสมัยใหม่เพื่อประยุกต์ใช้ได้อย่างมีประสิทธิภาพ

 1.6.3 ชุมชนหรือหน่วยงานที่เกี่ยวข้องได้ข้อมูลสารสนเทศเกี่ยวกับการมีส่วนร่วมเพื่อส่งเสริมทักษะชีวิตและอาชีพเกษตรสมัยใหม่ซึ่งจะนำไปสู่การยกระดับขีดความสามารถการเสริมสร้างทักษะและการเติมเต็มศักยภาพของประชาชนให้ทันกับการเปลี่ยนแปลงจากปัจจัยภายนอก